Comença la Campanya d’Identificació Animal
26 de Febrero de 2018

Carcaixent

Des de hui fins al 9 de març, en totes les clíniques de Carcaixent s’oferirà informació i material promocional sobre l’obligatorietat de la identificació dels animals domèstics amb un xip i el seu registre en la base de dades autonòmica. Segons la legislació, els propietaris dels gossos amb domicili habitual en la Comunitat Valenciana estan obligats a identificar-los amb un dispositiu electrònic i registrar-los en el RIVIA (Registre Informàtic Valencià d’Identificació Animal) per poder facilitar, així, la localització del propietari o propietària en cas d’abandonament, pèrdua o sostracció.

Tot i que és obligatori per als gossos i recomanable en la resta d’animals domèstics, són molts els que no estan degudament identificats, i dificulten, així, que la Policia Local avise els propietaris quan es troben davant una situació d'abandonament o pèrdua. És per este motiu, i davant el creixent nombre de casos que s’estan donant a la localitat, que la Regidoria de Protecció Animal, en col·laboració amb totes les clíniques veterinàries de Carcaixent, han llançat una campanya informativa i promocional per recordar que la llei obliga que els animals estiguen degudament identificats i donats d’alta en el RIVIA, gestionat pel Consell Valencià de Col·legis Veterinaris.

Per a Carles Albert, regidor de Protecció Animal, un dels objectius de la Campanya Animalista que va llançar l’Ajuntament de Carcaixent la setmana passada és conscienciar la ciutadania de la múltiple problemàtica que suposa l’abandonament animal, «lamentablement és una realitat que vivim cada dia. Si els animals estigueren correctament identificats, a banda del benefici evident i immediat per a l’animal, facilitaria molt les gestions per a l’Administració, i reduiria el temps i cost que suposa fer front a cada cas». El regidor ha volgut agrair a totes les clíniques veterinàries «l’entrega i implicació total en esta iniciativa» ja que, com ha explicat, «demostra que hi ha una sensibilitat al carrer de cara al benestar animal que s’ha de recolzar i impulsar des de les institucions, i això és en el que estem treballant i en el que treballarem en els pròxims mesos».